Broj: 711-I-734-M-111/22-02-17

Zagreb, 25. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Ivana Perhoča, direktora trgovačkog društva Gradsko komunalno poduzeće Čakom d.o.o.**, za davanjem mišljenja Povjerenstva, na 161. sjednici, održanoj 25. veljače 2022., daje sljedeće:

**MIŠLJENJE**

**I. Obveznik Ivan Perhoč, direktor trgovačkog društva Gradsko komunalno poduzeće Čakom d.o.o., ne može uz primanje plaće za obnašanje navedene javne dužnosti primati isplate regresa, božićnice, nagrade za ostvarene radne rezultate te druge oblike nagrađivanja, jer se iste smatraju zabranjenom dodatnom naknadom za poslove obnašanja javne dužnosti iz članka 7. točke d) ZSSI/21-a.**

**II.** **Iako plaćanje police dopunskog zdravstvenog osiguranja predstavlja primanje nedopuštene dodatne naknade, obveznik iz točke I. izreke može koristiti usluge do isteka ugovorenog razdoblja ukoliko je polica dopunskog osiguranja u cijelosti plaćena prije stupanja ZSSI/21-a na snagu temeljem sklopljenog ugovora.**

**III. Obveznik iz točke I. izreke nema pravo na plaćeno članstvo u strukovnim komorama, kao niti na plaćene troškove sistematskog zdravstvenog pregleda za vrijeme trajanja radnog odnosa, jer bi se radilo o dodatnoj naknadi za poslove obnašanja javne dužnosti.**

**IV. Obveznik iz točke I. izreke, smije pored plaće koju prima za obnašanje javne dužnosti od poslodavca ostvarivati sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristiti službene stanove, prijevozna sredstava,** **računalo i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

 **- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

 **- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

 **jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

**V. Sukladno članku 18. stavku 1. ZSSI/21-a, Ivan Perhoč, direktor trgovačkog društava Gradsko komunalno poduzeće Čakom d.o.o., ne smije istodobno obavljati funkciju člana Nadzornog odbora trgovačkog društva Piškornica d.o.o. regionalni centar za gospodarenje otpadom, jer se ne radi o povezanim trgovačkim društvima u smislu odredbe članka 18. stavka 2. ZSSI/21-a.**

**VI. Na temelju članka 8. stavka 1. ZSSI/21-a upućuje se obveznika da razriješi situaciju opisanu pod točkom V. ove izreke.**

Obrazloženje

Zahtjev za davanjem mišljenja Povjerenstva podnio je Ivan Perhoč, direktor trgovačkog društva Gradsko komunalno poduzećeČakom d.o.o. U knjigama ulazne pošte Povjerenstva zahtjev je zaprimljen 22. veljače 2022. pod poslovnim brojem 711-U-3203-M-111/22-01-2, povodom kojeg se vodi predmet broj M-111/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog zakona, stoga je Ivan Perhoč povodom obnašanja dužnosti direktora trgovačkog društva Čakom d.o.o., kojem su suosnivači Grad Čakovec, Općina Nedelišće, Općina Strahoninec, Općina Šenkovec, Općina Orehovica, Općina Mala Subotica, Općina Štrigova, Općina Sveti Juraj na Bregu te Općina Gornji Mihaljevec, što je utvrđeno uvidom u podatke sudskog registra Trgovačkog suda u Varaždinu, obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da je direktor trgovačkog društva Gradsko komunalno poduzeće Čakom d.o.o. te da je u tom svojstvu sklopio s Nadzornim odborom društva ugovor o pravima, obvezama i odgovornosti direktora dana 15. ožujka 2019. na pet godina, odnosno do 14. ožujka 2024. Navodi kako je 14. veljače 2022. Povjerenstvu podnio zahtjev za otvaranje korisničkog računa te ističe da prema ugovoru ima pravo na dodatak na plaću za radni staž prema Pravilniku o plaćama, Pravilniku o radu te Kolektivnom ugovoru, kao i pravo na naknadu troškova prijevoz, regres, božićnicu, nagradu za radne rezultate i druge oblike nagrađivanja.

Također iznosi da sva porezna davanja te obvezne doprinose za mirovinsko i zdravstveno osiguranje obračunava poslodavac o svom trošku za njegov račun te traži mišljenje na koju od ovih isplata ima pravo.

Obveznik obrazlaže da je od strane Međimurske županije imenovan za člana Nadzornog odbora trgovačkog društva Piškornica d.o.o. regionalnog centra za gospodarenje otpadom za područje četiri županije, za što prima naknadu od 500,00 kn mjesečno, pri čemu je zatražio da se obustavi isplata ove naknade, slijedom čega traži mišljenje može li za vrijeme obnašanja dužnosti direktora trgovačkog društva Gradsko komunalno poduzeće Čakom d.o.o. biti član Nadzornog odbora trgovačkog društva Piškornica d.o.o. i za to primati naknadu.

Uvidom u podatke sudskog registra Trgovačkog suda u Bjelovaru, utvrđeno je da su suosnivači trgovačkog društva Piškornica d.o.o. regionalni centar za gospodarenje otpadom, Koprivničko-križevačka županija, Međimurska županija, Krapinsko-zagorska županija, Varaždinska županija te Općina Koprivnički Ivanee, te da Ivan Perhoč obavlja funkciju člana Nadzornog odbora istog trgovačkog društva od 1. prosinca 2021.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je u Smjernici Broj: 711-I-134-R-34/22-01-17 od 31. siječnja 2022. ukazalo obveznicima navedenima u članku 3. ZSSI/21-a, koji temeljem ugovora o radu ili drugog ugovora iz radnog odnosa obnašaju javnu dužnost, kako ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Navedena Smjernica donesena je povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom se tumači da se prigodne nagrade do propisanog iznosa, božićnica i regres za godišnji odmor ne smatraju plaćom**,** već primitci dodatnih naknada za poslove obnašanja javnih dužnosti, kako je to u istoj Smjernici obrazloženo.

Stoga obveznik Ivan Perhoč, direktor trgovačkog društva Gradsko komunalno poduzeće Čakom d.o.o., ne može uz primanje plaće za obnašanje navedene javne dužnosti primati isplate regresa, božićnice, nagrade za ostvarene radne rezultate te druge oblike nagrađivanja, jer se iste smatraju zabranjenom dodatnom naknadom za poslove obnašanja javne dužnosti iz članka 7. točke d) ZSSI/21-a.

Članstvo u pojedinim strukovnim komorama može biti pretpostavka za obavljanje određenih poslova, ali isto je ponajprije povezano s osobom koja kroz članstvo u komori stječe licencu, koja je strogo osobna (neprenosiva) i vezana je za stručne kvalifikacije osobe te predstavlja preduvjet da bi se određena javna dužnost uopće mogla obnašati, pri čemu obveznik poslove temeljem licence može obavljati i u privatnom aranžmanu nevezano za javnu dužnost, slijedom čega teret plaćanja članarine u strukovnoj komori treba snositi obveznik.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

 Iako obveznici nemaju pravo na podmirenje police dopunskog i dodatnog zdravstvenog osiguranja, na što je ukazano Smjernicom od 31. siječnja 2022., Povjerenstvo uvažava okolnost da su police osiguranja novih obveznika zaključene prije njihova stupanja na dužnost kao i da bi raskid ugovora mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te koristiti službene stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, obveznik istodobno uz primanje plaće ima pravo i na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI/21-a,  iznimno od stavka 1. tog članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Članovi trgovačkih društava koji su obveznici iz članka 3. stavka 1. podstavka 40. ZSSI/21-a mogu iznimno biti u do dva nadzorna odbora povezanih trgovačkih društava, prema odredbi članka 18. stavka 2. ZSSI/21-a.

U ovom se slučaju ne radi o povezanim trgovačkim društvima, jer trgovačko društvo Gradsko komunalno poduzećeČakom d.o.o., u kojem je obveznik direktor, nema udjele u trgovačkom društvu Piškornica d.o.o. regionalni centar za gospodarenje otpadom, u kojem obavlja funkciju člana Nadzornog odbora, niti je među istima utvrđena bilo kakva povezanost, već se radi o subjektima koji imaju međusobno različite suosnivače (imatelje poslovnih udjela), slijedom čega se ne može smatrati da bi u ovome slučaju postojala dopuštena iznimka članstva u nadzornom odboru povezanog trgovačkog društva.

Stoga obveznik Ivan Perhoč, direktor trgovačkog društva Gradsko komunalno poduzećeČakom d.o.o ne može istodobno obavljati funkciju člana Nadzornog odbora trgovačkog društva Piškornica d.o.o. regionalni centar za gospodarenje otpadom.

Ukazuje se obvezniku da na temelju članka 8. stavka 1. ZSSI/21-a razriješi predme situaciju koja predstavlja povredu odredbi ZSSI/21-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ivan Perhoč, putem mail adrese
2. Objava na internetskoj stranici Povjerenstva
3. Pismohrana